Meer veiligheid vir leerders op eerste skooldagArgieffoto Bykomende wetstoepassing is Dinsdag by Wes-Kaapse skole ontplooi wat die meeste onder bendegeweld deurloop om sodoende leerders se veiligheid gedurende hul eerste dag terug by die skool te verseker. Volgens Albert Fritz, LUR vir gemeenskapsveiligheid in die provinsie, is polisiesigbaarheid vanoggend by skole in Philippi, Kraaifontein, Nyanga, Manenberg en Lentegeur opgeskerp. Dié besluit is Sondag gedurende ’n vergadering tussen Alan Winde, premier van die Wes-Kaap, Fritz en die Mitchells Plain-gemeenskapspolisiëringsforum geneem. Fritz het in ’n verklaring gesê die moord op 13 mense in die Philippi-nedersetting in Kaapstad die naweek het opnuut die kollig op Suid-Afrika se hoë koers van geweldsmisdaad laat skyn. Bykomende wetstoepassing is dus ontplooi by skole in gemeenskappe wat deur bendes, die onwettige besit van vuurwapens en talle dwelmverwante sake geteister word, het Fritz gesê. Die LUR doen ŉ beroep op gemeenskappe om te help om hul kinders te beveilig deur gedurende skoolure patrollie te ry in elkeen se onderskeie woonbuurte.